A Szent Gellért Plébánia és a Tarjánvárosi Élő Közösség Alapítvány
EFOP-1.3.7-17-2017-00041 sz. közös pályázatával kapcsolatos interjú teljes szövege
1./

Kérem, mutassa be röviden a Szent Gellért Plébániát? Mi jellemzi a híveket, az ott élőket, milyen a hitélet? Kik számítanak aktív tagoknak? Inkább az idősek, vagy sok a fiatal is? Illetve a Tarjánvárosi Élő Közösség Alapítványról is mondjon pár mondatot. Mit lehet róla tudni? Mikor jött létre? Mi a legfőbb célja, célkitűzése?

A Szent Gellért Plébánia Szeged északi peremkerületén működik. Vonzáskörzetébe két nagy panel lakótelep és több, kis családi házas, kertvárosi jellegű lakóövezet tartozik. 

Az önálló hitélet a múlt század első évtizedeiben indult egy magánházban létesült kis kápolnában, Ennek épületét tulajdonosa az egyházra hagyományozta. Itt miséztek a Felsővárosi plébániáról kijáró atyák. A város terjeszkedése során egyre nőtt a hívők száma, így 1966-ban a fodorkerti imaház önálló plébánia rangjára emelkedett. A panel lakótelepek felépülésével egyre nagyobb szükség lett egy tágasabb templomra. A hívek adományaiból és önzetlen társadalmi munkájuk eredményeképpen épült fel a mai Szent Gellért templom és udvarán a plébánia épület a Tátra téren.

1975-ben szentelték fel, ez Szeged egyetlen temploma, amely a szocializmus éveiben épült.  

A templomépítő plébános, Singer Ferenc a II. Vatikáni Zsinat szellemében szervezte a hívek közösségi életét. A templom építésében lelkesen résztvevő híveket maga köré gyűjtve különböző feladatokat adott nekik. Énekkar szerveződött, családcsoportok létesültek és a liturgiába is bevonta az arra érdemes civileket. Singer atya halála után is olyan plébánosok követték egymást, akik a közösségi életet hasonló nyitott szemlélettel vezették. Így a kis plébánia épület hamarosan szűknek bizonyult a sok különböző korosztályú csoportnak.

Égetően szükséges lett egy új közösségi ház építése. Kedvező körülményként egy szomszédos ház eladóvá vált. Csak a pénzhiány volt az akadály. Adományokra és pályázati támogatásokra volt szükség.

Ezért az akkori plébános, dr. Kiss Imre ösztönzésére 2000. július 3-án létrejött a Tarjánvárosi Élő Közösség Alapítvány, (magán alapítványként).

Alapító okirata szerint: 

„Az alapítvány célja: 
1. Keresztény szellemű közösségi élet feltételeinek biztosítása a Szeged-Tarjánvárosi Római Katolikus Plébánia vonzáskörzetében, az ifjúság erkölcsös nevelésének elősegítése, tartalmas szabadidő eltöltési lehetőségek biztosítása a veszélyeztetett korosztályok részére, valamint a vonzáskörzetében élő idősek, nagycsaládosok és elesettek segítése, gondozása, a rászorulók anyagi és lelki támogatása.
2. A Szeged, Iglói u. 1. sz. alatti közösségi ház elavult épületének bontásához és az új közösségi ház felépítéséhez támogatás biztosítása.
3. A Szeged-Tarjánvárosi Római Katolikus Plébánia tulajdonában lévő ingatlanok felújítási, fenntartási és üzemeltetési költségeihez támogatás biztosítása.
4. Az ökumenizmus szellemében a keresztény kapcsolatok ápolása, a keresztény egységtörekvések helyi szintű elősegítése.
5. A célok megvalósítását segítő eszközök felkutatása, támogatások igénybevétele és nyújtása.”
Az alapítvány (rövidített nevén TÉKA) a mai napig közhasznú alapítványként sikeresen működik. Céljait kizárólag önkéntesek közreműködésével valósítja meg, élvezi a környezetében élők teljes támogatását.  Ezt bizonyítja, hogy SZJA 1%-os felajánlásból minden évben jelentős összegeket kap. (pl. 2023-ban 567 e Ft-ot)

Megalakulása után a TÉKA téglajegyekből, pályázatokból, adományokból összegyűjtötte az Apor Vilmos Közösségi Ház felépítéséhez és berendezéséhez szükséges 53 millió Ft-ot.

A telken lévő régi házat a közösség tagjai lebontották és a háromszintes új közösségi ház 2002. év végére felépült, azóta is lehetőséget biztosít sokféle közösségi célú esemény megtartására.

A közösségi házban rendszeresen folyó programok: Nyugdíjas klub, Baba-mama klub, Katona Nándor Közösség (nagycsaládosok), cserkész foglalkozások, énekkari próbák, imacsoportok, ifjúsági zenekar próbái, asszonytorna, hitoktatás, Karitász ruhaosztás. Engedéllyel működő matracszállást tudunk biztosítani 40 fő részére. 

2./
Hogy szerzett tudomást erről a pályázati lehetőségről? Hogy kerültek kapcsolatba az SZPI-vel?

A Szeged-Csanádi Egyházmegye vezetése hívta fel a plébániák figyelmét 2017-ben az EFOP-1.3.7-17-2017 jelű, „A társadalmi kohézió erősítése az egyházak és civil szervezetek közösségfejlesztő tevékenységének bővítésével” című pályázati lehetőségre. Elmondásuk szerint 50 M Ft összegű támogatást lehet kérni olyan közösségépítő projektekre, melyeket egy civil szervezettel konzorciumra lépve valósíthatunk meg három év alatt, minden évben megismételve az adott programot. Az Egyházmegye magára vállalta a projekt tervezés megszervezését és a projektmenedzseri és pénzügyi vezetői munkákra külső vállalkozó keresését. Egyéb segítséget is ígértek, mivel a mi gyakorlatunkban még nem fordult elő ekkora volumenű, európai uniós előírásoknak is megfelelő projekt végrehajtása. 

Így - a munkatársaimmal megbeszélve, sok más egyházmegyei intézménnyel együtt -  mi is belevágtunk. 

A kezdet nehéz volt. Megalakítottuk az öt tagú Szakmai csoportot.  Vezetője a plébános, tagjai a szakmai koordinátorok. Velük együtt mentünk az Egyházmegye központjában tartott projekt-ismertető munkaértekezletekre.  Itt ismerkedhettünk meg a Széchenyi Programiroda munkatársaival, akik szeretettel bátorítottak bennünket a nagy munka elkezdésére. Kb. 15-16 plébánia nyújtott be sikeres pályázatot, mindegyikünknek megjelölték, hogy az SZPI melyik munkatársához fordulhatunk segítségért.

3./
Milyen volt a kapcsolat velünk, munkatársunkkal a projekt során? Milyen támogatást kapott „tőlünk”, tanácsadónktól?

 Erre a kérdésre Bereznainé Deák Judit szakmai koordinátorunk tud részletes választ adni, az egész projekt során ő tartott személyes kapcsolatot a Programiroda munkatársával:

„A nekünk kijelölt munkatárs Tóth Andrea, a Közép- és Délkelet-magyarországi térség vezető munkatársa volt. Kapcsolatunk az első perctől fogva kiváló volt. Andrea türelemmel válaszolt a kezdeti tájékozatlanságunkat eláruló sok-sok szakszerűtlen kérdésünkre. Megismerkedett a tervezett szerteágazó programunkkal, segített az általunk nem ismert szakmai fogalmak értelmezésében, a jogszabályok »bikkfanyelvének« megértésében. Bármikor fordultunk hozzá segítségért, mindig tudott időt szakítani ránk. Sokszor találkoztunk vele a Programiroda hivatalos helyiségében, ha tanácsra volt szükségünk, de ha úgy célszerűbb volt, ő is szívesen kijött hozzánk a helyszínen segíteni. Neki köszönhetjük, hogy az EPTK felület kezelését megtanultuk és aktív segítségével adatainkat és dokumentumainkat egyáltalán fel tudtuk tölteni a számítógépes rendszerbe. Kitartása és biztatása nélkül sohasem tudtuk volna befejezni a sok módosítással nehezített adatszolgáltatást.
Nagy hálával és barátsággal gondolok rá, elismerve magas szintű szakmai tudását és munkabírását.”
4./
Nemes ügyért pályáztak, amelynek nemcsak rövid, hanem hosszú távon is lehetnek eredményei. Mit sikerült megvalósítani a pályázati tervekből? Milyen sikereket, eredményeket tud felmutatni? Mire költötte a pályázat során elnyert összeget?

A pandémia miatt meghosszabbított 39 hónapos pályázati ciklus alatt 15 féle tevékenységet sikerült megszervezni és végrehajtani, legtöbbet évente megismételve.

Mindig nagy népszerűségnek örvendtek a nyári táborok, mint pl. a fiatalság cserkésztáborai és a hittantáborok. De nagy segítséget jelentett a pályázati támogatás a KNK csoport sokgyermekes családjainak is. Nagy örömmel számoltak be pl. a zempléni nyaralásukról, a kalandparkról és a Miskolc-tapolcai Barlangfürdőben vagy az Aggteleki Cseppkőbarlangban töltött napjaikról. Ezek drága belépőjegyeit a 4-5-6 vagy 10 gyerekes családok saját költségen nem tudták volna kifizetni.

Az idősebb korosztály is sokat köszönhet a pályázatnak, a hagyományos nyári családi nyaralások és a nyugdíjas karácsonyi ünnepi vacsorák emléke sokáig megmarad.

A kultúra és a művészet közös élvezése is közösségformáló erővel bír. Évente két egyházzenei koncertet és egy-egy nagyböjti képzőművészeti kiállítást szerveztünk a templomban.

A bibliamásolók bibliaköre örömmel forgatta a korábbi években elkészült kézzel másolt Biblia fakszimile kiadását, melynek költségét szintén a pályázati támogatásból fedeztük.     

Legnagyobb létszámot mozgató rendezvényeink minden évben tavasszal a pünkösd hétfői közösségi napok és ősszel a templombúcsú megünneplése volt. A pályázatnak köszönhetően ezeken a napokon közös ebédet is tudtunk adni a résztvevőknek. Mint tudjuk, az asztalközösség mindig erősíti a kapcsolatokat.

Minden programhoz és rendezvényhez igényes meghívókat, plakátokat és szórólapokat készítettünk, ezzel is megszólítva a környéken élő lakókat, kedvet csinálva vele a közösségünkhöz tartozásra. A táborokhoz és nyaralásokhoz logóval ellátott pólókat és sapkákat csináltattunk.

Közösségfejlesztő módszertan alapján sikeres szervezetfejlesztő foglalkozásokat tartottunk a plébánia munkatársai részére. A plébános pedig az Egyházmegye által szervezett vezetésfejlesztő kurzuson vett részt.

Mindezen programok színvonalas megszervezését és megtartását segítette az a körülmény, hogy a pályázati támogatás 10 %-át eszközbeszerzésre és felújításra fordíthattuk. Sátrak, sörpad garnitúrák, irodai bútorok, laptopok és lézernyomtatók segítik a közösségi élet eseményeit, azóta is nagy örömmel használjuk őket.

A lelki élet gondozására létrehoztunk egy meditációs „Csendes percek” szobát, benne egy szép Oltáriszentség tartó szekrénykével. 

Végül sikerült felújítani a közösségi ház nagytermének padozatát is.

5./
Mit jelentett a plébániának és az alapítványnak a projektből megvalósított tervek?

A több évig tartó projekt közös megvalósítása még szorosabbra fűzte a plébánia és az alapítvány eddig is fennálló jó kapcsolatát. A szakmai munkacsoport tagjaiból többen az alapítvány képviselő- testületének tagjai is. Így a közös munka gördülékenyen, egymást barátilag támogatva ment. A siker titka talán ebben rejlik. A négy szakmai koordinátor különböző korú és különböző talentumokkal rendelkező ember. Képességeik szerencsésen kiegészítették egymást, ami nehezebben ment, azt a másik kérés nélkül, önzetlenül magára vállalta. Együtt szorongtak, ha valami nehézség akadt és együtt örültek a sikernek.  Ők maguk is egy új kisközösséggé alakultak a projekt végére. Szeretném név szerint is felsorolni őket: Bereznainé Deák Judit, Szelesné Filák Márta, Zólyomi Norbert és Simon Bálint.
A megvalósított tervek mindenképpen a közösség erősödését, létszámbeli növekedését eredményezték. Ez ma már tényként állítható. Sok más egyházi közösséggel ellentétben nálunk a létszám nem csökken és egészségesnek mondható a korosztályok megoszlása is.

6./
Ha jól látom, a megvalósítás vége pont a COVID idejére esett. Hogyan érintette ez a rendkívüli helyzet Önöket? Milyen módon tudta „átvészelni” a lezárásokat? Milyen segítséget kaptak? Hogyan tudtak reagálni mindezekre?

Váratlan nehézségként jelentkezett a Covid világjárvány 2020 márciusában. A szakmai csoport válságstábként folytatta munkáját. A projekt megvalósítási időszakának három hónapos meghosszabbítását elfogadtuk, így a befejezési határidő 2021.05.29-re változott. Ez lehetővé tette néhány program, pl. egy hangverseny következő évre halasztását.

A pandémia idején elkészült az Apor Vilmos Közösségi Ház nagytermének padozat felújítása. 

 A programok szervezését a kijárási tilalom idején online folytattuk. Végül is a 2020-ra tervezett programokat - a nyugdíjas karácsonyi vacsora kivételével - július – augusztus – szeptember hónapokban sikeresen megvalósítottuk. 

A szentmiséket a templomból online közvetítéssel lehetett követni. 

Jó szolgálatot tett a pályázati pénzből korábban elkészült kis szekrény. Ezt a Csendes percek szobából kitettük az előtérbe, melynek zárható üvegajtaján keresztül láthatóvá vált a nyitott nagykapuhoz az utcáról betérő hívek számára a vigaszt és reményt nyújtó Oltáriszentség.

7./
A járványon kívül mi okozott Önnek nehézséget a megvalósítás során? Feltéve, ha volt ilyen? 

A megvalósítás során sok nehézség merült fel, ami nehezítette a szakmai koordinátorok munkáját, erről Bereznainé Judit tud beszámolni:

„Nehézségeink alapvető oka gyakorlatlanságunk volt. Mondhatni véres verítékkel tanultunk bele a rendszerbe. Viccesen az „EFOP vértanúinak” neveztük magunkat, ezért is örülünk még most is nagyon, hogy végül is sikeresen lezártuk a pályázatot.
Tőlünk független objektív okok is nehezítették munkánkat.
- Kész pályázatot kaptunk, feleslegesen sok és néhol téves költségvetési sorral, emiatt mindjárt a kezdetnél módosítási kérelmet kellett benyújtani több tétellel. Az elbírálásra nagyon sokat kellett várni, félő volt, hogy az elfogadás nem érkezik meg a program kezdetéig.
- A projektmenedzsment Budapesten működött, kapcsolattartás velük igen nehézkes volt. A beadni tervezett anyagokat e-mailben kellett előzetes elbírálásra nekik az általuk megkívánt formában megküldeni, ez nagy adattartalom esetén kettős munkát jelentett. A hiánypótlások rövid határideje miatt erre nem is volt lehetőségünk.
- Az Irányító Hatósággal való kapcsolattartás szintén nagyon nehéz volt. legtöbbször elég lett volna egy rövid telefonbeszélgetés a probléma tisztázásához, de csak a projekt vége felé nyílt erre lehetőség.
- A piaci ár alátámasztásának igazolása sokszor nagyon - szinte nevetségesen- bürokratikusnak tűnt. Pl. az egyik csoportnak a sátoraljaújhelyi kalandparktól kapott árajánlatát az ország legtávolabbi pontjain működő kalandparkok árajánlataival kellett alátámasztani, mivel a környéken nem volt más, elérhető kalandpark.”
8./
Milyen tervei vannak a Plébániának és az Alapítványnak a jövőre nézve? Milyen feladatok állnak Ön(ök) előtt? Akár most, rövidtávon, akár hosszútávon?
Hálásak vagyunk az EFOP pályázati támogatásért, közösségi életünk sokat fejlődött általa. Figyelemmel kísérjük az olyan pályázati lehetőségeket, mellyel a templom és a plébánia, valamint a közösségi ház állapotának javítását, fenntartásának korszerűsítését, energiatakarékos működését érhetjük el. Ehhez azonban szakmailag hozzáértő, velünk állandó kapcsolatot tartó projektmenedzsmentet fogunk alkalmazni.

Szeged, 2023. október 26.

